ครม.เลื่อนเปิดเสรีประมง-เกษตรหวั่นกระทบคนไทย
โพสต์ทูเดย์ &#8211; ครม.มีมติเลื่อนเปิดเสรีเขตการลงทุนอาเซียน ในธุรกิจประมงเฉพาะการเพาะเลี้ยงสัตว์น้ำ การทำป่าปลูก และทำกิจการเพาะขยายหรือปรับปรุงพันธุ์พืช หวั่นกระทบอาชีพเกษตรไทยและผู้ประกอกบารรายย่อย&nbsp;
12 ม.ค. 2553

โพสต์ทูเดย์ – ครม.มีมติเลื่อนเปิดเสรีเขตการลงทุนอาเซียน ในธุรกิจประมงเฉพาะการเพาะเลี้ยงสัตว์น้ำ การทำป่าปลูก และทำกิจการเพาะขยายหรือปรับปรุงพันธุ์พืช หวั่นกระทบอาชีพเกษตรไทยและผู้ประกอกบารรายย่อย  
นพ.ภูมินทร์ ลีธีระประเสริฐ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี(ครม.) มีมติเห็นชอบให้เลื่อนการเปิดเสรีภายใต้กรอบความตกลงเขตการลงทุนอาเซียน(AIA) ที่เริ่มเปิดเสรีตั้งแต่ 1 ม.ค.ปีนี้เป็นต้นไปออกไปก่อน ด้วยการขอสงวนชั่วคราวตามที่ไทยเคยยื่นขอไว้ภายใต้ความตกลงว่าด้วยการลงทุนอาเซียน (ACIA) ซึ่งไทยสามารถขอสงวนกลุ่มอาชีพของคนไทยไว้ชั่วคราว ไม่ให้มีการเปิดลงทุนเสรีได้ ครม.จึงมีมติให้ขอสงวนกลุ่มอาชีพคนไทยที่ห้ามเปิดเสรีไว้ใน 3 กลุ่มธุรกิจตามที่กระทรวงอุตสาหกรรมเสนอมา
ทั้งนี้ ธุรกิจใน 3 กลุ่มที่ไทยขอสงวน คือ 1.การทำประมงเฉพาะการเลี้ยงสัตว์น้ำ 2.การทำป่าไม้จากป่าปลูก และ 3.การทำกิจการการเพาะขยายหรือปรับปรุงพันธุ์พืช  ซึ่งสาเหตุที่ครม.ให้เลื่อนเวลาการเปิดเสรีในกลุ่มอาชีพเหล่านี้ออกไปเนื่องจากมองว่า หากเปิดตามกำหนดอาจจะส่งผลกระทบต่อเกษตรกรผู้ประกอบการรายย่อยที่ยังไม่ได้มีการเตรียมการปรับตัวได้ กระทบต่อวิถีชีวิตชุมชน และการเปิดเสรีในกลุ่มเหล่านี้เร็วเกินไปอาจเป็นการเปิดให้ประเทศอาเซียนเข้ามาครอบครองและแย่งทรัพยากรของไทยได้ 
“การเลื่อนเปิดเสรีในกลุ่มเหล่านี้เนื่องจากครม.ห่วงผลกระทบต่ออาชีพคนไทย จึงเสนอให้เลื่อนอกไปก่อน ดังนั้นครม.จึงมอบหมายให้คณะกรรมการส่งเสริมการลงทุน(บีโอไอ) และหน่วยงานที่เกี่ยวข้องไปศึกษาแนวทางการเปิดเสรีในกลุ่มธุรกิจทั้ง 3 เหล่านี้ตามที่คณะกรรมการนโยบายเศรษฐกิจระหว่างประเทศเสนอมมาและให้นำข้อเสนอกลับมาหารืออีกครั้ง” น.พ.ภูมินทร์กล่าว